Uitdrukking: ŉ Perd knipmes ry en ander uitdrukkingsArgieffoto (Foto: Ben White/Unsplash) Wie sou kon raai dat daar soveel uitdrukkings is waarin “knipmes” voorkom? So gou as wat jy “knipmes” kan sê! Dit beteken om iets baie gou of blitsvinnig af te handel. Jou lyf knipmes hou word gebruik as iemand by ŉ nooi aanlê. Wanneer jy neerbuigend voor die nooi is om haar guns te wen, is jou lyf dan amper dubbel gevou. Die uitdrukking is ŉ oorblyfsel van die gebruik aan die Franse hof waar die mans galant gebuig het as hulle ŉ dame groet. Wanneer ŉ ruiter sy perd se kop laat pronk kan ons die uitdrukking ŉ perd knipmes ry, gebruik. Dit beteken die dier word so gery dat sy kop baie na aan sy bors is. Die kromming van die nek lyk dan byna soos ŉ halfoop knipmes. Iemand wat so bang soos die duiwel vir ŉ knipmes is, is doodbang. Het ŉ siekte jou al ooit knipmes gemaak? Dit is wanneer jy weens siekte vooroorgeboë of krom staan. Dit kan waarskynlik in verband gebring word met die uitdrukking hy maak knipmes toe wat na iemand verwys wat opgooi. Nog ŉ variasie hiervan is om knipmes te staan. Dit skets dieselfde beeld van iemand wat vooroor buig. Om knipmes te lê is wanneer iemand met gebuigde bene lê. Toe dit laat word, het hulle knipmes gemaak beteken om hulle het gaan lê om te slaap. Iemand wat buig soos ŉ knipmes buig laag om sy nederigheid te toon. Hy is oorbeleefd. Bronne: Spreekwoorde en waar hulle vandaan kom, Wat praat jy! en Woordeboek van die Afrikaanse Taal (WAT)